•V navrhovanom právnom predpise o obnove prírody sa stanovuje cieľ, aby sa do roku 2030 opatrenia na obnovu vzťahovali na 20 % pevniny a mora EÚ a aby do roku 2050 boli do opatrení na obnovu zahrnuté všetky ekosystémy, ktoré potrebujú obnovu. Medzi činnosťami zameranými na odstraňovanie uhlíka, najmä uhlíkovým poľnohospodárstvom, a opatreniami na obnovu prírody existuje mnoho synergií. Navrhovaný certifikačný rámec pre odstraňovanie uhlíka prispeje k dosiahnutiu cieľov obnovy a splneniu povinností stanovených v právnom predpise o obnove prírody. Napríklad činnosti súvisiace s uhlíkovým poľnohospodárstvom, ktoré zvyšujú ukladanie uhlíka, môžu prispieť k splneniu povinnosti zabezpečiť na vnútroštátnej úrovni rastúci trend zásob organického uhlíka v lesných ekosystémoch a v orných minerálnych pôdach v poľnohospodárskych ekosystémoch. Rovnako môžu pomôcť pri plnení povinnosti zaviesť opatrenia na obnovu organických pôd v poľnohospodárskom využívaní, ktoré predstavujú odvodnené rašeliniská. Navrhovaný právny predpis o obnove prírody a tento návrh sa preto navzájom posilnia a prispejú k politike v oblasti klímy aj biodiverzity.

•V smernici o geologickom ukladaní CO2, nazývanej smernica o CCS, sa stanovuje celkový právny rámec pre environmentálne bezpečné geologické ukladanie CO2. Činnosti ukladania CO2 zo zariadenia patriaceho do systému ETS v úložisku povolenom podľa smernice o CCS sú výslovne zahrnuté do smernice o EU ETS a v prípade úniku CO2 sa musia kvóty EU ETS odovzdať. Navrhovaným certifikačným rámcom sa zabezpečí, aby kvantifikácia odstraňovania uhlíka v prípade priemyselných činností, ako je zachytávanie a ukladanie uhlíka na báze bioenergie (BECCS) a priame zachytávanie a ukladanie uhlíka zo vzduchu (DACCS), bola v súlade s pravidlami stanovenými vo vykonávacom nariadení Komisie (EÚ) 2018/2066 o monitorovaní a nahlasovaní emisií skleníkových plynov v rámci ETS a podrobnými metodikami EÚ, ktoré vypracovala Komisia na kvantifikáciu zamedzenia emisií skleníkových plynov v projektoch BECCS a DACCS v rámci Inovačného fondu.

Tento návrh je v súlade aj so záverečnými návrhmi Konferencie o budúcnosti Európy, najmä s návrhom 1, ktorý sa výslovne zameriava na „zavedenie certifikácie odstraňovania uhlíka na základe spoľahlivého a transparentného započítavania uhlíka“ (opatrenie 5). V oznámení o ekologizácii Komisie z roku 2022 sa okrem toho uvádza, že okrem ambiciózneho súboru opatrení na zníženie emisií skleníkových plynov sa Komisia bude v záujme neutralizácie nevyhnutných emisií a dosiahnutia nulových čistých emisií skleníkových plynov do roku 2030 musieť spoliehať aj na odstraňovanie uhlíka.

V oznámení Komisie z roku 2021 o udržateľnom kolobehu uhlíka sa zdôrazňuje, že je dôležité umožniť obchodný model, ktorý odmeňuje pôdohospodárov za sekvestráciu uhlíka pri plnom dodržiavaní ekologických zásad (t. j. „uhlíkové poľnohospodárstvo“), a vytvoriť vnútorný trh EÚ pre zachytávanie, využívanie, ukladanie a prepravu CO2 pomocou inovatívnych technológií. V oznámení sa takisto definuje akčný plán na dosiahnutie týchto ambicióznych cieľov v oblasti odstraňovania uhlíka: do roku 2028 by mali mať všetci pôdohospodári prístup k overeným údajom o emisiách a odstraňovaní, aby bolo možné merať postupy uhlíkového poľnohospodárstva, a všetok CO2 zachytený, prepravený, využitý a uložený prostredníctvom priemyselných činností by mal byť nahlásený a započítaný; k dosiahnutiu cieľa LULUCF čistého odstráneného uhlíka v objeme 310 Mt ekvivalentu CO2 by do roku 2030 mali prispieť koncepcie uhlíkového poľnohospodárstva a priemyselné technológie by mali do roku 2030 ročne odstrániť aspoň 5 Mt ekvivalentu CO2.

V návrhu na zmenu nariadenia o využívaní pôdy, zmenách vo využívaní pôdy a lesnom hospodárstve (LULUCF) Európska komisia po prvýkrát navrhla samostatný cieľ čistého odstránenia emisií v kontexte využívania pôdy vo výške 310 miliónov ton ekvivalentu CO2 do roku 2030. Celoeurópsky cieľ sa má realizovať prostredníctvom záväzných národných cieľov pre sektor LULUCF, čo od členských štátov vyžaduje, aby zvýšili svoje ambície v oblasti politík využívania pôdy. Týmto návrhom sa umožňuje nasmerovať účinnejšiu a na výsledkoch založenú podporu na činnosti súvisiace s uhlíkovým poľnohospodárstvom, ktoré môžu prispieť k dosiahnutiu tohto cieľa. Komisia takisto navrhla zvýšiť objem Inovačného fondu, ktorý je financovaný z príjmov zo systému obchodovania s emisnými kvótami skleníkových plynov v Európskej únii (EU ETS), čím by sa podnikom pomohlo investovať do inovatívnych čistých technológií vrátane tých, ktoré vedú k odstraňovaniu uhlíka.

V európskom právnom predpise v oblasti klímy sa stanovuje, že EÚ sa má stať klimaticky neutrálnou do roku 2050. To si vyžaduje, aby sa výrazne znížili emisie skleníkových plynov a aby sa nevyhnutné emisie a odstránenia v rámci Európskej únie najneskôr do roku 2050 vyrovnali s cieľom dosiahnuť po tomto roku záporné emisie. Na dosiahnutie tohto cieľa by mali prírodné ekosystémy aj priemyselné činnosti prispieť k odstráneniu niekoľkých stoviek miliónov ton CO2 z atmosféry ročne. V súčasnosti a so súčasnými politikami EÚ nie je na dobrej ceste k dosiahnutiu týchto množstiev: množstvo odstránených emisií v prírodných ekosystémoch za posledné roky klesá, pričom v súčasnosti v Únii nedochádza k žiadnemu významnému priemyselnému odstraňovaniu uhlíka.

V celosvetovom meradle sa v poslednej správe Medzivládneho panelu o zmene klímy (IPCC) poukazuje na klesajúcu pravdepodobnosť obmedzenia globálneho otepľovania na 1,5 °C, ak nedôjde k rýchlemu zníženiu emisií skleníkových plynov. V správe panelu IPCC sa jasne uvádza, že „ak sa majú dosiahnuť čisté nulové emisie CO2 alebo skleníkových plynov, je nevyhnutné nasadiť odstraňovanie oxidu uhličitého na vyváženie ťažko odstrániteľných zvyškových emisií“. To bude znamenať rozsiahle zavádzanie udržateľných činností na zachytávanie CO2 z atmosféry a jeho trvalé ukladanie do geologických zásobníkov, suchozemských a morských ekosystémov alebo výrobkov.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Európsky rámec by bol pri riešení ťažkostí s hodnotením kvality odstraňovania uhlíka vhodnejší ako vnútroštátne iniciatívy. Takýto rámec by vytvoril rovnaké podmienky na vnútornom trhu pre certifikáciu odstraňovania uhlíka, čím by sa zlepšila porovnateľnosť a zvýšila dôvera. Spojenie rôznych národných iniciatív v tejto oblasti by tento problém skôr zhoršilo, než vyriešilo.

Podľa väčšiny respondentov by úlohou EÚ malo byť stanovenie komplexných požiadaviek na kvalitu odstraňovania uhlíka, ktorými sa zabezpečí správna kvantifikácia odstraňovania uhlíka, doplnkovosť, dlhodobé uloženie a environmentálna udržateľnosť. Zhrnutie zistení z konzultácií so zainteresovanými stranami je uvedené v prílohe 2 k posúdeniu vplyvu k tomuto nariadeniu.

Verejné konzultácie celkovo preukázali silnú všeobecnú podporu regulačnej iniciatíve, ktorá by zahŕňala vytvorenie certifikačného rámca pre odstraňovanie uhlíka. Väčšina zainteresovaných strán sa vyslovila za to, aby iniciatíva zahŕňala širokú škálu možností odstraňovania uhlíka a okrem iných zohľadňovala tieto aspekty: zabezpečiť presné a včasné meranie odstráneného uhlíka; zabezpečiť, aby sa v dôsledku posunu zamerania na odstraňovanie uhlíka neoslabili rázne opatrenia na zníženie emisií; poskytnúť dostatočné záruky, pokiaľ ide o trvanie uloženia uhlíka a prevenciu jeho zvrátenia.

Komisia v posúdení vplyvu posúdila aj súlad návrhu s cieľmi stanovenými v európskom právnom predpise v oblasti klímy, ako sa uvádza v článku 6 ods. 4 európskeho právneho predpisu v oblasti klímy. Komisia zistila, že prístupy založené na uhlíkovom poľnohospodárstve môžu pomôcť dosiahnuť samostatný cieľ do roku 2030 navrhnutý pre sektor LULUCF v rámci legislatívneho balíka Fit for 55 (–310 Mt ekvivalentu CO2), čím sa prekročí príspevok odstraňovania uhlíka v sektore LULUCF k celohospodárskemu cieľu –55 % stanovenému v európskom právnom predpise v oblasti klímy (s limitom –225 Mt ekvivalentu CO2). Európsky právny predpis v oblasti klímy obsahuje aj cieľ, aby sa Únia do roku 2050 stala klimaticky neutrálnou a následne dosiahla záporné emisie, ale na dosiahnutie tohto cieľa musí Únia zvýšiť využívanie činností odstraňovania uhlíka. V posúdení vplyvu sa analyzujú možnosti politiky na riešenie prekážok, ktoré bránia zavádzaniu účinných činností odstraňovania uhlíka a ktoré by nemali odrádzať od opatrení na zníženie emisií skleníkových plynov.

V tejto súvislosti sa v posúdení vplyvu, pokiaľ ide o to, kto by bol zodpovedný za uznávanie systémov certifikácie, porovnávajú dve možnosti správy: členské štáty (možnosť G1) alebo Komisia (možnosť G2). V analýze sa dospelo k záveru, že z hľadiska zaručenia spoľahlivého a harmonizovaného procesu certifikácie a podpory vnútorného trhu s certifikáciou odstraňovania uhlíka je najúčinnejšia možnosť G2, ktorou sa zároveň minimalizujú administratívne náklady pre verejné orgány.

1.Riadenie systému: systémy certifikácie by mali fungovať na základe spoľahlivých a transparentných postupov (napr. interné riadenie a monitorovanie, riadenie sťažností a odvolaní, konzultácie so zainteresovanými stranami, transparentnosť a zverejňovanie informácií atď.).

Prvý pilier navrhovaného nariadenia je vymedzený v článkoch 4 až 8. V článku 4 sa stanovujú pravidlá kvantifikácie čistého prínosu odstraňovania uhlíka v porovnaní so základnou hodnotou, zatiaľ čo v článkoch 5, 6 a 7 sa stanovujú kritériá kvality týkajúce sa doplnkovosti, dlhodobého uloženia a udržateľnosti činností odstraňovania uhlíka. V článku 8 sa ustanovuje splnomocnenie pre delegované akty Komisie, ktorými sa stanovia prispôsobené metodiky certifikácie na posúdenie súladu s kritériami kvality. V prílohe I sú uvedené prvky, ktoré sa majú zahrnúť do týchto metodík certifikácie.

(2)V celosvetovom meradle sa v poslednej správe Medzivládneho panelu o zmene klímy (IPCC) poukazuje na klesajúcu pravdepodobnosť obmedzenia globálneho otepľovania na 1,5 °C, ak v nasledujúcich desaťročiach nedôjde k rýchlemu a výraznému zníženiu globálnych emisií skleníkových plynov (GHG). V správe panelu IPCC sa takisto jasne uvádza, že „ak sa majú dosiahnuť čisté nulové emisie oxidu uhličitého (CO2) alebo skleníkových plynov, je nevyhnutné nasadiť odstraňovanie oxidu uhličitého na vyváženie ťažko odstrániteľných zvyškových emisií“. To si bude vyžadovať rozsiahle zavádzanie udržateľných činností na zachytávanie CO2 z atmosféry a jeho trvalé ukladanie do geologických zásobníkov, suchozemských a morských ekosystémov alebo výrobkov. V súčasnosti a pri súčasných politikách Únia nie je na dobrej ceste k dosiahnutiu požadovaného odstránenia uhlíka: množstvo odstránených emisií v suchozemských ekosystémoch za posledné roky klesá, pričom v súčasnosti v Únii nedochádza k žiadnemu významnému priemyselnému odstraňovaniu uhlíka.

(3)Cieľom tohto nariadenia je vytvoriť dobrovoľný certifikačný rámec Únie pre odstraňovanie uhlíka s cieľom motivovať k vysokokvalitnému odstraňovaniu uhlíka pri plnom rešpektovaní cieľov v oblasti biodiverzity a nulového znečistenia. Je to nástroj na podporu dosahovania cieľov Únie v rámci Parížskej dohody, najmä cieľa kolektívnej klimatickej neutrality do roku 2050 stanoveného v nariadení Európskeho parlamentu a Rady (EÚ) 2021/1119. Únia sa zaviazala aj k tomu, že po roku 2050 bude produkovať záporné emisie. Dôležitým nástrojom na zvýšenie odstraňovania uhlíka v suchozemských ekosystémoch je nariadenie Európskeho parlamentu a Rady (EÚ) 2018/841, ktoré sa v súčasnosti preskúmava. Cieľom preskúmania je stanoviť cieľ Únie v oblasti čistého odstraňovania v objeme 310 Mt ekvivalentu CO2 do roku 2030 a prideliť príslušné ciele jednotlivým členským štátom.

(4)Certifikačný rámec Únie podporí v Únii rozvoj činností odstraňovania uhlíka, ktoré vedú k jednoznačnému čistému prínosu odstraňovania uhlíka a zároveň zabraňujú environmentálnym klamlivým vyhláseniam. Čo sa týka uhlíkového poľnohospodárstva, takýto certifikačný rámec by mal podnecovať aj vykonávanie činností odstraňovania uhlíka, ktoré prinášajú vedľajšie prínosy pre biodiverzitu, čím sa dosiahnu ciele obnovy prírody stanovené v právnych predpisoch Únie o obnove prírody. Certifikačný rámec Únie bude mať zásadný význam pri plnení cieľov Únie v oblasti zmierňovania zmeny klímy stanovených v medzinárodných dohodách a v právnych predpisoch Únie.

(5)S cieľom podporiť prevádzkovateľov, ktorí chcú vynaložiť ďalšie úsilie na zvýšenie odstraňovania uhlíka udržateľným spôsobom, by mal certifikačný rámec Únie zohľadňovať rôzne druhy činností odstraňovania uhlíka, ich špecifiká a súvisiace vplyvy na životné prostredie. V tomto nariadení by sa preto mali jasne vymedziť pojmy odstraňovanie uhlíka, činnosti odstraňovania uhlíka a ďalšie prvky certifikačného rámca Únie.

(6)V tomto nariadení by sa mali stanoviť požiadavky, na základe ktorých by malo byť odstraňovanie uhlíka spôsobilé na certifikáciu podľa certifikačného rámca Únie. Na tento účel by sa malo odstraňovanie uhlíka kvantifikovať presným a spoľahlivým spôsobom a malo by sa vytvárať len činnosťami odstraňovania uhlíka, ktoré prinášajú čistý prínos odstraňovania uhlíka, sú doplnkové, zamerané na zabezpečenie dlhodobého uloženia uhlíka a majú neutrálny vplyv na ciele udržateľnosti alebo vedľajší prínos k týmto cieľom. Okrem toho by odstraňovanie uhlíka malo podliehať nezávislému auditu tretej strany, aby sa zabezpečila dôveryhodnosť a spoľahlivosť certifikačného procesu. V Únii platia záväzné pravidlá stanovovania cien uhlíka stanovené v smernici Európskeho parlamentu a Rady 2003/87/ES, ktoré upravujú zaobchádzanie s emisiami z činností, na ktoré sa vzťahuje uvedená smernica. Týmto nariadením by smernica 2003/87/ES nemala byť dotknutá, s výnimkou certifikácie odstraňovania emisií z udržateľnej biomasy, ktoré majú v súlade s jej prílohou IV emisný faktor nula.

(7)Výsledkom činnosti odstraňovania uhlíka by mal byť čistý prínos odstraňovania uhlíka, ktorý dokazuje, že má pozitívny vplyv na klímu. Čistý prínos odstránenia uhlíka by sa mal vypočítať v dvoch krokoch. Po prvé by prevádzkovatelia mali kvantifikovať množstvo dodatočného odstránenia uhlíka, ktoré činnosť odstraňovania uhlíka vytvorila v porovnaní so základnou hodnotou. Mala by sa uprednostniť štandardizovaná základná hodnota, ktorá odráža štandardnú výkonnosť porovnateľných činností v podobných sociálnych, hospodárskych, environmentálnych a technologických podmienkach a geografických lokalitách, pretože zabezpečuje objektívnosť, minimalizuje náklady na dodržiavanie predpisov a iné administratívne náklady a pozitívne oceňuje činnosť prvých subjektov, ktoré sa už zapojili do činností odstraňovania uhlíka. V súvislosti s uhlíkovým poľnohospodárstvom by sa malo s cieľom znížiť náklady na stanovenie základných hodnôt a monitorovanie činností odstraňovania uhlíka podporovať využívanie dostupných digitálnych technológií vrátane elektronických databáz a geografických informačných systémov, diaľkového prieskumu Zeme, umelej inteligencie a strojového učenia, ako aj elektronických máp. Ak však nie je možné takúto štandardizovanú základnú hodnotu stanoviť, môže sa použiť základná hodnota pre konkrétny projekt založená na individuálnej výkonnosti prevádzkovateľa. S cieľom zohľadniť sociálny, hospodársky, environmentálny a technologický vývoj a podnietiť postupom času ambície v súlade s Parížskou dohodou by sa základné hodnoty mali pravidelne aktualizovať.

(8)Druhý krok kvantifikácie čistého prínosu odstraňovania uhlíka by mal zahŕňať odpočítanie akéhokoľvek zvýšenia emisií skleníkových plynov v súvislosti s vykonaním činnosti odstraňovania uhlíka. Relevantné emisie skleníkových plynov, ktoré by sa mali zohľadniť, zahŕňajú priame emisie, ako sú emisie vyplývajúce z používania väčšieho množstva hnojív, palív alebo energie, alebo nepriame emisie, ako sú emisie vyplývajúce zo zmeny využívania pôdy s následnými rizikami pre potravinovú bezpečnosť v dôsledku presunu poľnohospodárskej výroby. Zníženie emisií skleníkových plynov v dôsledku vykonania činnosti odstraňovania uhlíka by sa pri kvantifikácii čistého prínosu odstraňovania uhlíka zohľadňovať nemalo, ale malo by sa považovať za vedľajší prínos k cieľu udržateľnosti, ktorým je zmiernenie zmeny klímy; tým, že je uvedené v certifikátoch, môže zníženie emisií skleníkových plynov (podobne ako ostatné vedľajšie prínosy k udržateľnosti) zvýšiť hodnotu certifikovaného odstránenia uhlíka.

(9)Činnosť odstraňovania uhlíka prináša čistý prínos odstraňovania uhlíka vtedy, keď odstraňovanie uhlíka nad rámec základnej hodnoty prevyšuje akékoľvek zvýšenie emisií skleníkových plynov v dôsledku vykonania činnosti odstraňovania uhlíka. Napríklad v prípade činností, ktoré zabezpečujú trvalé uloženie uhlíka jeho vtláčaním do podzemia, by množstvo trvalo uloženého uhlíka malo prevážiť nad emisiami skleníkových plynov z priemyselného procesu, ktoré súvisia s energiou. V prípade uhlíkového poľnohospodárstva by mal uhlík zachytený pri zalesňovaní alebo uhlík udržaný v pôde pri opätovnom zavlažovaní rašelinísk prevážiť emisie zo strojov používaných na vykonávanie činnosti odstraňovania uhlíka alebo nepriame emisie zo zmeny využívania pôdy, ktoré môžu byť spôsobené únikom uhlíka.

(10)Odstraňovanie uhlíka by sa malo kvantifikovať relevantným, presným, úplným, konzistentným a porovnateľným spôsobom. Neistoty pri kvantifikácii by sa mali riadne uviesť a zohľadniť, aby sa obmedzilo riziko nadhodnotenia množstva oxidu uhličitého odstráneného z atmosféry. Odstránenie uhlíka dosiahnuté uhlíkovým poľnohospodárstvom by sa malo kvantifikovať s vysokou úrovňou presnosti, aby sa zabezpečila najvyššia kvalita a aby sa minimalizovali neistoty. Aby sa stimulovali synergie medzi cieľmi Únie v oblasti klímy a biodiverzity, je okrem toho potrebné požadovať zlepšenie monitorovania pôdy, čo pomôže chrániť a zvýšiť odolnosť prírodných spôsobov odstraňovania uhlíka v celej Únii. Satelitné monitorovanie a monitorovanie emisií a odstraňovania na mieste a podávanie správ o nich musia čo najlepšie odrážať tieto prístupy a čo najlepšie využívať moderné technológie dostupné v rámci programov Únie, ako je napríklad program Copernicus, plne využívať už existujúce nástroje a zabezpečiť súlad s národnými inventúrami skleníkových plynov.

(11)S cieľom zabezpečiť, aby certifikačný rámec Únie vytváral stimuly k odstraňovaniu uhlíka nad rámec štandardných postupov, by činnosti odstraňovania uhlíka mali byť doplnkové. Preto by tieto činnosti mali ísť nad rámec zákonných požiadaviek, t. j. prevádzkovatelia by mali vykonávať činnosti, ktoré im už neukladajú platné právne predpisy. Činnosti odstraňovania uhlíka by sa navyše mali vykonávať vďaka motivačnému účinku, ktorý poskytuje certifikácia. Takýto účinok sa dostaví vtedy, keď stimul vytvorený potenciálnymi príjmami vyplývajúcimi z certifikácie zmení správanie prevádzkovateľov tak, že sa zapoja do činnosti dodatočného odstraňovania uhlíka s cieľom dosiahnuť jeho dodatočné odstránenie.

(12)Štandardizovaná základná hodnota by mala odrážať zákonné a trhové podmienky, v ktorých sa činnosť odstraňovania uhlíka vykonáva. Ak je činnosť odstraňovania uhlíka prevádzkovateľom uložená platnými právnymi predpismi alebo ak na jej vykonanie nie sú potrebné žiadne stimuly, jej výkonnosť sa zohľadní v základnej hodnote. Z tohto dôvodu by sa malo predpokladať, že činnosť odstraňovania uhlíka, pri ktorej dochádza k odstraňovaniu uhlíka nad rámec takejto základnej hodnoty, je dodatočná. Používanie štandardizovanej základnej hodnoty by preto malo prevádzkovateľom zjednodušiť preukazovanie doplnkovosti. Preto by sa ním mala znížiť administratívna záťaž spojená s procesom certifikácie, čo je dôležité najmä v prípade malých pôdohospodárov.

(13)Je riziko, že atmosférický a biogénny uhlík, ktorý je zachytený a uložený prostredníctvom činnosti odstraňovania uhlíka, sa z prírodných alebo antropogénnych príčin uvoľní späť do atmosféry (napr. spätné uvoľnenie). Prevádzkovatelia by preto mali prijať všetky príslušné preventívne opatrenia na zmiernenie týchto rizík a počas monitorovacieho obdobia stanoveného pre príslušnú činnosť odstraňovania uhlíka riadne monitorovať, či je uhlík naďalej uložený. Platnosť certifikovaného odstraňovania uhlíka by mala závisieť od očakávaného trvania uloženia a rôznych rizík spätného uvoľnenia spojených s danou činnosťou odstraňovania uhlíka. Činnosti, ktoré ukladajú uhlík do geologických útvarov, poskytujú dostatočnú istotu, že uhlík bude uložený dlhodobo počas niekoľkých storočí, a možno ich považovať za trvalé ukladanie uhlíka. Riziku úmyselného alebo neúmyselného uvoľnenia uhlíka do atmosféry je viac vystavené uhlíkové poľnohospodárstvo alebo ukladanie uhlíka do výrobkov. S cieľom zohľadniť toto riziko by sa na platnosť certifikovaného odstránenia uhlíka vytvoreného uhlíkovým poľnohospodárstvom a ukladaním uhlíka do výrobkov mal vzťahovať dátum skončenia platnosti, ktorý sa zhoduje s koncom príslušného monitorovacieho obdobia. Malo by sa predpokladať, že po tomto dátume sa uhlík uvoľní do atmosféry, pokiaľ hospodársky subjekt nepreukáže zachovanie jeho uloženia prostredníctvom nepretržitých monitorovacích činností.

(14)Okrem opatrení prijatých na minimalizáciu rizika uvoľňovania uhlíka do atmosféry počas monitorovacieho obdobia by sa na riešenie prípadov spätného uvoľnenia mali zaviesť vhodné mechanizmy zodpovednosti. Takéto mechanizmy by mohli zahŕňať napr. diskontovanie jednotiek odstraňovania uhlíka, kolektívne rezervy alebo účty jednotiek odstraňovania uhlíka a mechanizmy predbežného poistenia. Keďže mechanizmy zodpovednosti v súvislosti s geologickým ukladaním a únikom CO2 a príslušné nápravné opatrenia už boli stanovené v smerniciach Európskeho parlamentu a Rady 2003/87/ES a 2009/31/ES, mali by sa uplatňovať tieto mechanizmy zodpovednosti a nápravné opatrenia, aby sa zabránilo dvojitej regulácii.

(15) Činnosti zamerané na odstraňovanie uhlíka majú veľký potenciál priniesť obojstranne výhodné riešenia pre udržateľnosť, aj keď nemožno vylúčiť kompromisy. Preto je vhodné stanoviť minimálne požiadavky na udržateľnosť s cieľom zabezpečiť, aby činnosti odstraňovania uhlíka mali neutrálny vplyv na ciele udržateľnosti v oblasti zmierňovania zmeny klímy a prispôsobovania sa tejto zmene, ochrany a obnovy biodiverzity a ekosystémov, udržateľného využívania a ochrany vodných a morských zdrojov, prechodu na obehové hospodárstvo a prevencie a kontroly znečistenia alebo vytvárali k týmto cieľom vedľajšie prínosy. Tieto požiadavky na udržateľnosť by mali podľa potreby a s prihliadnutím na miestne podmienky vychádzať z technických kritérií preskúmania súvisiacich so zásadou „nespôsobovať významnú škodu“ týkajúcich sa lesníckych činností a podzemného trvalého geologického ukladania CO2 stanovených v delegovanom nariadení Komisie (EÚ) 2021/2139 a z kritérií udržateľnosti pre suroviny z lesnej a poľnohospodárskej biomasy stanovených v článku 29 smernice Európskeho parlamentu a Rady (EÚ) 2018/2001. Postupy, ako sú lesné monokultúry, ktoré majú škodlivé účinky na biodiverzitu, by na certifikáciu nemali byť spôsobilé.

(16) Poľnohospodárske postupy, ktoré odstraňujú CO2 z atmosféry, pomáhajú dosahovať cieľ klimatickej neutrálnosti a mali by sa odmeňovať buď prostredníctvom spoločnej poľnohospodárskej politiky (SPP), alebo iných verejných alebo súkromných iniciatív. Konkrétne by toto nariadenie malo zohľadniť poľnohospodárske postupy uvedené v oznámení o udržateľnom kolobehu uhlíka.

(17)Prevádzkovatelia alebo skupiny prevádzkovateľov môžu vykazovať vedľajšie prínosy, ktoré prispievajú k cieľom udržateľnosti nad rámec minimálnych požiadaviek na udržateľnosť. Na tento účel by ich vykazovanie malo byť v súlade s metodikami certifikácie, ktoré vypracovala Komisia a ktoré sú prispôsobené rôznym činnostiam odstraňovania uhlíka. Metodiky certifikácie by mali v čo najväčšej miere stimulovať vytváranie vedľajších prínosov pre biodiverzitu nad rámec minimálnych požiadaviek na udržateľnosť. Tieto dodatočné vedľajšie prínosy zvýšia ekonomickú hodnotu certifikovaného odstraňovania uhlíka a prinesú prevádzkovateľom vyššie príjmy. Vzhľadom na tieto skutočnosti je vhodné, aby Komisia uprednostnila vypracovanie prispôsobených metodík certifikácie činností súvisiacich s uhlíkovým poľnohospodárstvom, ktoré prinášajú významné vedľajšie prínosy pre biodiverzitu.

(18)Je vhodné vypracovať podrobné metodiky certifikácie pre rôzne činnosti odstraňovania uhlíka, aby sa štandardizovaným, overiteľným a porovnateľným spôsobom uplatňovali kritériá kvality stanovené v tomto nariadení. Tieto metodiky by mali zabezpečiť spoľahlivú a transparentnú certifikáciu čistého prínosu odstraňovania uhlíka, ktorý vznikol v dôsledku činnosti odstraňovania uhlíka, a zároveň by mali zabrániť neprimeranému administratívnemu zaťaženiu prevádzkovateľov alebo skupiny prevádzkovateľov, najmä malých poľnohospodárov a vlastníkov lesov. Na tento účel by Komisia mala byť splnomocnená doplniť toto nariadenie prijatím delegovaných aktov, ktorými sa stanovia podrobné metodiky certifikácie pre rôzne činnosti odstraňovania uhlíka. Tieto metodiky by sa mali vypracovať v úzkej spolupráci s expertnou skupinou pre odstraňovanie uhlíka a všetkými ostatnými zainteresovanými subjektmi. Musia byť založené na najlepších dostupných vedeckých dôkazoch, vychádzať z existujúcich verejných a súkromných systémov a metodík certifikácie odstraňovania uhlíka a zohľadňovať všetky príslušné normy a pravidlá prijaté na vnútroštátnej úrovni a na úrovni Únie.

(19)V záujme zabezpečenia dôveryhodného a spoľahlivého procesu certifikácie by činnosti odstraňovania uhlíka mali podliehať nezávislému auditu tretej strany. Činnosti odstraňovania uhlíka by sa pred vykonaním mali predovšetkým podrobiť počiatočnému certifikačnému auditu, ktorým sa overí ich súlad s kritériami kvality stanovenými v tomto nariadení vrátane správneho vyčíslenia očakávaného čistého prínosu odstraňovania uhlíka. Činnosti odstraňovania uhlíka by mali podliehať aj pravidelným auditom na opätovnú certifikáciu s cieľom overiť súlad dosiahnutého odstránenia uhlíka. Na tento účel by Komisia mala byť splnomocnená prijímať vykonávacie akty s cieľom stanoviť štruktúru, technické podrobnosti a minimálne informácie, ktoré majú byť uvedené v opise činnosti odstraňovania uhlíka a v správach o certifikačných a auditoch na opätovnú certifikáciu.

(20)Kľúčom k nákladovo efektívnemu vykonaniu zmierňujúcich opatrení a k zabezpečeniu účasti pôdohospodárov na uhlíkovom poľnohospodárstve je zlepšenie ich znalostí, ako aj ich vybavenie nástrojmi a metódami na lepšie posúdenie a optimalizáciu odstraňovania uhlíka. To sa týka najmä malých poľnohospodárov alebo vlastníkov lesov v Únii, ktorým často chýba know-how a odborné znalosti potrebné na vykonávanie činností odstraňovania uhlíka a na dodržiavanie požadovaných kritérií kvality a súvisiacich metodík certifikácie. Preto je vhodné požadovať, aby organizácie výrobcov uľahčovali poskytovanie príslušných poradenských služieb prostredníctvom technického poradenstva svojim členom. Poskytovanie poradenských služieb, výmenu poznatkov, odbornú prípravu, informačné akcie alebo interaktívne inovačné projekty s poľnohospodármi a lesníkmi môže finančne podporovať spoločná poľnohospodárska politika, ako aj štátna pomoc jednotlivých členských štátov.

(21)Je vhodné, aby sa certifikáty o odstránení uhlíka používali na rôzne konečné účely, napríklad na zostavovanie národných a podnikových inventúr skleníkových plynov, a to aj v súvislosti s nariadením Európskeho parlamentu a Rady (EÚ) 2018/841, na preukazovanie tvrdení podnikov v oblasti klímy a ich iných environmentálnych tvrdení (vrátane tvrdení v súvislosti s biodiverzitou) alebo na výmenu overených jednotiek odstraňovania uhlíka prostredníctvom dobrovoľných trhov na kompenzáciu emisií uhlíka. Na tento účel by mal certifikát obsahovať presné a transparentné informácie o činnosti odstraňovania uhlíka vrátane celkového odstránenia a čistého prínosu odstraňovania uhlíka, ktoré sú v súlade s kritériami kvality stanovenými v tomto nariadení. Komisia by takisto mala byť splnomocnená prijímať delegované akty s cieľom upresniť alebo zmeniť prílohu II, v ktorej sa uvádza zoznam minimálnych informácií, ktoré majú byť uvedené v certifikátoch.